b'\n_START_ARTICLE_\nBorgstr\xc3\xb6min tupakkatehdas\n_START_PARAGRAPH_\nBorgstr\xc3\xb6min tupakkatehdas oli Helsingin Kruununhaassa Meritullinkatu 1:ss\xc3\xa4 vuodesta 1839 sijainnut tupakkatehdas, jonka perusti kauppaneuvos Henrik Borgstr\xc3\xb6m vanhempi vuonna 1834. Tehdas lopetti toimintansa 1928._NEWLINE_Vuonna 1857 valmistui tehtaan kaksikerroksinen kivirakennus, jota my\xc3\xb6hemmin korotettiin ja laajennettiin lis\xc3\xa4rakennuksilla vuosina 1865, 1873 ja 1888. _NEWLINE_Tehtaan omisti Henrik Borgstr\xc3\xb6min j\xc3\xa4lkeen h\xc3\xa4nen poikansa kauppaneuvos Johan Leonard Borgstr\xc3\xb6m ja vuodesta 1903 t\xc3\xa4m\xc3\xa4n poika Arthur Travers-Borgstr\xc3\xb6m. Tehdas toimi vuodesta 1904 osakeyhti\xc3\xb6n\xc3\xa4 nimell\xc3\xa4 H. Borgstr\xc3\xb6m J:r Tobaksfabrik Ab ja se oli 1900-luvun alussa Helsingin suurin tupakkatehdas, jossa oli vuonna 1913 700 ty\xc3\xb6ntekij\xc3\xa4\xc3\xa4 vuosituotannon arvon ollessa 4 miljoonaa markkaa. Tehtaan savukemerkkej\xc3\xa4 olivat muun muassa Kaukasiska, Kalif, Prima, Odessa ja Tilaus sek\xc3\xa4 sikarimerkeist\xc3\xa4 tunnetuin Fennia. Tehdas valmisti my\xc3\xb6s piipputupakkaa.  Tehdasta laajennettiin Meritullintorin varteen vuonna 1904 valmistuneella viisikerroksisella tehdasrakennuksella, jonka suunnitteli Waldemar Aspelin. _NEWLINE_Suomen sis\xc3\xa4llissodan aikana Helsingin valtauksen yhteydess\xc3\xa4 huhtikuussa 1918 tupakkatehtaan p\xc3\xa4\xc3\xa4tyrakennus ja tehtaan etel\xc3\xa4puolella sijaitseva Helsingin p\xc3\xa4\xc3\xa4vartion sellisiipirakennus saivat vaurioita saksalaisen laivasto-osaston tykist\xc3\xb6tulessa._NEWLINE_Yhti\xc3\xb6n osakkeet siirtyiv\xc3\xa4t 1919 Strengbergin tupakkatehtaan omistaneelle Ab Ph. U. Strengberg & C:o Oy:lle. Borgstr\xc3\xb6min tupakkatehtaan toiminta p\xc3\xa4\xc3\xa4ttyi elokuussa 1928 ja yhti\xc3\xb6 sulautettiin Strengbergiin 1929. Meritullinkadun kiinteist\xc3\xb6 j\xc3\xa4i Strengbergiin omistukseen ja vuosina 1946\xe2\x80\x931966 kiinteist\xc3\xb6n omisti Oy Armiro Ab, jolle Strengbergin kiinte\xc3\xa4 omaisuus myytiin 1946. Vuonna 1966 Armiron omistamat kiinteist\xc3\xb6t myytiin Gilbert von Rettigille (1928\xe2\x80\x931994).'